মনিপুরি কৃষ্টি-সংস্কৃতির গুরুত্বপূর্ণ উপকরন আহান তাপু । বাহার বেতলো হংকরা এ উপকরন এহান লুকরে, নিরাপদে বার মর্যাদাপূর্ণ ভাবে জিনিস-পত্র আহাত্ত-আহাত নিতেগা ব্যবহার অর। যেমন, দউরাং সিদ্দা দেনা, কাপক বা লারউ বুজিয়া যে কুনো অনুস্থানে নেনা ইত্যাদি। আগে ষষ্ঠী, মাংকল্কাপি, হিজাপত, কইনা চানাত যানা, মরাপথে যানা ইত্যাদি যে কুনো কামে তাপু কইগ আহিল এহানঅউ মর্যাদার অংশ আহান আসিল। তাপু আগর দুহান অংশ - আহান ইলতা মুল ভাণ্ডারগো জেগত জিনিস-পত্র বরানি অর বারো আরাক আহান ইলতা মাখুম (ঢাকনা) হান। মুল তাপু উগর গজেদে দের-দুই ইঞ্চি গোল ফ্রেম আহান বারো তলেদে দের-দুই ইঞ্চি উচপা চারকুনা ফ্রেম আহান থার । তাপু আগর মূল বৈশিষ্ট্য হান ইলতা - তলেদে চারকুনা আর গজেদে গোল, তাপ্প তাপ্প তলেত্ত গজেদে চাংখল বারো গোল তংপা (Dome shaped) মাখুম আহান। তাপু আগ মাপহান প্রায় ২২ ইঞ্চি উচ, থতাহার বেরহান প্রায় ১৬-১৮ ইঞ্চি।